14. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΗΣ ΠΡΟΝΟΙΑΣ Αριθ.Α.Α.340 της 22 Ιαν./5 Φεβρ. 1955 Περί καθορισμού δικαιολογητικού καταβολής εξόδων κηδείας αποβιούντων Δημοσίων υπαλλήλων, συζύγων και τέκνων αυτών. Έχοντες υπ' όψιν: 1.Το άρθρ.87 του Νόμ.1811/51 "περί κώδικος καταστάσεως των Δημοσίων Διοικητικών υπαλλήλων" συμφώνως προς το οποίον το Δημόσιον υποχρεούται εις την καταβολήν των εξόδων κηδείας των αποθνησκόντων τακτικών δημοσίων υπαλλήλων, της συζύγου και των τέκνων αυτών, εφόσον ταύτα προστατεύονται και συντηρούνται υπό του υπαλλήλου, και κατά το οποίον τα εν λόγω έξοδα ορίζονται δια μεν τον υπάλληλον εις τας αποδοχάς τριών μηνών, δια δε την σύζυγον και τα τέκνα εις τας αποδοχάς δύο μηνών και 2.Την υπ' αριθ.922/Φ.81/24.10.54 γνωμοδότησιν του Νομικού Συμβουλίου του Κράτους καθ' ην το ως άνω άρθρ.87 του υπαλληλικού κώδικος προσδιορίζει τα έξοδα ταύτα παγίως εις τας αποδοχάς τριών μεν μηνών δια τους τακτικούς δημοσίους υπαλλήλους, δύο δε μηνών δια την σύζυγον και τα τέκνα, εφ' όσον συντηρούνται και προστατεύονται υπ' αυτού, και κατ' ακολουθίαν δεν απαιτείται δια την αναγνώρισιν των τοιούτων εξόδων η υποβολή δικαιολογητικών πραγματοποιηθείσης δαπάνης, ως και το υπ' αριθ.292314/54 έγγραφον της ΓΔΔΛ δι' ου γνωρίζεται ημίν ότι η ανωτέρω γνωμοδότησις εγένετο αποδεκτή παρά του Υπουργού των Οικονομικών, αποφασίζομεν: Καθορίζομεν ως ακολούθως τα δικαιολογητικά δια την έκδοσιν ενταλμάτων πληρωμής των εξόδων κηδείας των αποβιούντων τακτικών πολιτικών διοικητικών υπαλλήλων της συζύγου και των τέκνων αυτών: 1)Αίτησις δικαιούχου (συζύγου, τέκνων, γονέων ή αδελφών). 2)Αντίγραφον ληξιαρχικής πράξεως θανάτου. 3)Βεβαίωσις αρμοδίας υπηρεσίας εν η να εμφαίνηται ότι ο θανών ετύγχανε τακτικός πολιτικός υπάλληλος, ως και το σύνολον των αποδοχών ας ελάμβανε κατά τον μήνα του θανάτου του. Προκειμένου περί καταβολής εξόδων κηδείας συζύγου ή τέκνων τακτικού πολιτικού διοικητικού υπαλλήλου εκτός της κατά τα ανωτέρω αιτήσεως και της ληξιαρχικής πράξεως θανάτου απαιτείται βεβαίωσις αρμοδίας υπηρεσίας εμφαίνουσα ότι ο αιτών σύζυγος ή γονεύς τυγχάνει τακτικός πολιτικός υπάλληλος ως και το σύνολον των μηνιαίων αποδοχών του επί πλέον δε και υπεύθυνος δήλωσις του αιτούντος ότι επροστάτευε και συνετήρει την θανούσαν σύζυγον ή τέκνον τεθεωρημένη παρά του προϊσταμένου της υπηρεσίας παρ' η υπηρετεί. Καθ' ας περιπτώσεις τα έξοδα κηδείας θανόντος τακτικού διοικητικού υπαλλήλου δεν κατεβλήθησαν παρά συζύγου, τέκνων, γονέων ή αδελφών αλλά υπό τρίτου εκτός των ρηθέντων δικαιολογητικών απαιτείται και εξωφλημένος αναλυτικός λογ/σμός εργολάβου ή αποδείξεις περί των γενομένων δαπανών με θεώρησιν της οικείας Αστυνομικής Αρχής δια το γνήσιον της υπογραφής του εργολάβου ή των ληπτόρων. 